Kennedy Centret
Kennedy Centret, Nationalt rådgivnings- og forskningscenter for genetik, synshandicap og mental retardering, sektorforskningsinstitut under Region Hovedstaden, beliggende i Glostrup. Det blev indviet i 1967 som John F. Kennedy Instituttet på 50-årsdagen for John F. Kennedys fødsel, efter at en kreds af danskere i 1964 havde påbegyndt en mindeindsamling efter mordet på Kennedy. Oprindelig var formålet at oprette et forskningsinstitut for patienter med Føllings sygdom (PKU).
Centret er i dag en del af Klinisk Genetisk Klinik under Rigshospitalet, fortsat med adresse i Glostrup. På klinikken foretages genetisk udredning og rådgivning for arvelige sygdomme, inkl. prænatal diagnostik, samt diagnostik og behandling af medfødte stofskiftesygdomme og andre sjældne sygdomme.